
 
   [image: cover]
 


ZURI DAY

REGLER ER TIL FOR Å BRYTES

Oversatt av Mona Berge

Miniserie: Familien Eddington


Luksus, lidenskap og løgner. Bli med inn i miniserien Familien Eddington og møt spillerne som bryter regler i et spill om hett begjær. Dette er del en.

Zuri Day er en bestselgende forfatter, og bøkene hennes blir oversatt til over ti språk. Når hun ikke skriver eller reiser verden rundt, jobber hun i hagen. Siden hun bor i California, kan hun pleie den hobbyen året rundt. Der dyrker hun grønnsaker og lager mange veganske retter. Hun liker å se på YouTube og legger ut bilder på Instagram av katten sin, Namaste.


Iblant dukker kjærligheten opp når vi minst venter det. Vi har ingen kontroll på den. Det er umulig å diktere hjertets reaksjon når vi står overfor en ubeleilig attraksjon.

Tek-geniet og finansakrobaten Cayden Barker hadde hatt en dårlig dag, og den hadde nettopp blitt enda verre. Den nesten nye Porschen fikk seg en dytt i siden av en annen bil, snurret rundt i krysset og krasjet med en lyktestolpe. Cayden ble slengt rundt som en filledukke, men sinnet overskygget smertene. Han kom seg ut av bilen i en fart for å ta et overblikk over skadene. Siden på bilen så ut som sammenkrøllet tinnfolie. Det svimlet for ham, og han måtte støtte seg mot panseret.

«Hvordan gikk det?»

Cayden snudde seg. Det gjorde svimmelheten verre, men han veivet med armen mot bilvraket.

«Politi og ambulanse er på vei. Kanskje du bør sette deg ned?» De pene, brune øynene til kvinnen var fulle av bekymring.

«Kanskje du burde lære deg å se deg for!»

«Ro deg ned, Cayden. Du blør.»

Det gikk ikke opp for ham med det samme at hun brukte navnet hans. Han tok seg automatisk til hodet og så blod på fingrene. «Hva faen tenkte du på?»

«Jeg fikk solen i øynene. Jeg så ikke trafikklyset …»

«Hvis du ikke kan se, burde du ikke kjøre!»

«Jeg prøvde å stoppe.»

Cayden gikk rundt bilen. Det hadde tatt forhandleren tre måneder å finne den rette blånyansen som han hadde bedt om. Alt fra speilene til interiøret var spesialbestilt. Han hadde kjørt bilen i en knapp måned. Nå sto den her som et sammenkrøllet vrak – omtrent som egoet hans etter møtet denne morgenen.

Det eneste lyset i tunnelen var lunsjen han skulle ha med en mentor, og nå var han sent ute. Sinnet eksploderte i ham. Han snudde seg mot kvinnen og åpnet munnen for å kjefte på henne, men noe stoppet ham.

Øynene hennes.

De var fulle av engstelse og beklagelse. Og blanke av tårer. Det gikk brått opp for ham hvor skremmende han måtte se ut. Han var høy, og hun var minst tretti centimeter lavere enn ham. Han trakk pusten dypt for å roe seg og tok et skritt tilbake.

«Jeg er veldig lei for det», sa hun og så fra vraket hans til sin egen bil – et gammelt drog av en bil som ikke hadde andre skader enn en knust frontlykt og en bøyd støtfanger. «Jeg har forsikring …»

Cayden avbrøt henne med en armbevegelse. Nå var han glad for at han hadde hørt på vennen Jake Eddingtons råd og kjøpt selskapets beste bilforsikring. Han hørte sirener i det fjerne, stakk hånden i lommen på dressjakken og tok opp et visittkort.

«Jeg er sent ute til et møte», sa han og ga henne visittkortet. «Har du et visittkort?»

«Ja, men …» Hun så seg rundt. «Skal du ikke vente på ambulansen og politiet? Det kuttet må behandles, og vi må skrive en skademelding.»

«Fortell dem hva som skjedde. Bare si sannheten.»

Kvinnen nølte litt før hun gikk tilbake til bilen. Hun hentet håndvesken og rotet rundt i den mens hun gikk tilbake til ham. I stedet for et visittkort tok hun opp en penn og begynte å skrive på en kvittering.

«Hva slags bil er det der? Den har knapt en skramme.»

«Det er Buicken til bestemoren min. Den er minst tjue år gammel.»

Den var åpenbart solid bygget – rene krigsskipet i forhold til sportsbilen hans.

«Jeg har nettopp begynt i ny jobb, så jeg har ikke visittkort. Men her er navn og nummer og …» Hun lette i vesken etter lommeboken og tok ut et kort. «Forsikringsinformasjonen.»

Cayden tok imot papirlappen og leste. «Avery Gray.»

«Ja, det er meg.»

Han kikket opp og gransket ansiktet hennes. Det var noe kjent ved henne, men han møtte så mange mennesker både i jobben og sosialt, så han klarte ikke å plassere henne. Hun hadde et pent ansikt selv om hun var tydelig opprørt.

Blinkende lys rykket Cayden ut av tankene. Ambulansearbeiderne kom ut av ambulansen, og en tauebil stoppet ved siden av vraket.

«Det er et stygt kutt. Har du andre skader?» spurte den kvinnelige ambulansearbeideren.

«Nei. Alt er bra med meg», sa Cayden og rygget unna. «Se på henne i stedet.» Han gikk bort til sjåføren av tauebilen og snakket litt med ham. Så ringte han etter en taxi. Politiet hadde fremdeles ikke kommet da taxien kom, så han satte seg inn og oppga adressen til restauranten. Han sendte en melding til assistenten sin og ba om en leiebil. Men kuttet var dypere enn han hadde trodd. Han tok imot papirlommetørklær fra sjåføren for å tørke blodet fra ansiktet.

«Du ser ut som om du har vært i slagsmål», utbrøt mentoren da Cayden kom inn i restauranten.

Cayden håndhilste på den eldre mannen. «Det var en kamp mellom Porschen min og en bil fra forrige århundre», sa han med et lite smil.

Bob Masters, en distingvert mann i syttiårene, humret. «Chevy?»

«Buick.»

Bob ristet på hodet. «Da hadde ikke bilen din en sjanse.»

«Nei.» Cayden krympet seg da han satte seg ned.

«Er du sikker på at du ikke er skadet?»

«Ja, det er bare dette kuttet.»

«Du burde vel dra på legevakten og bli undersøkt? Smertene setter ofte ikke inn før etter at sjokket har lagt seg. Det kuttet ser stygt ut.»

«Du sa at dette møtet var viktig.»

«Det er det, men ikke viktigere enn helsen din. Når du blir eldre, innser du at ingenting er viktigere enn det.»

«Jeg stikker innom moren min på hjemveien.»

«Hvordan står det til med Tami?»

«Hun redder fremdeles verden.»

«Jobber hun fremdeles på IMCOC?»

Moren til Cayden, Tami, hadde jobbet på Illinois Medical Center of Chicago i tjue år. Det var der hun og Bob ble kjent med hverandre.

«Hun jobber ved PDS Medical nå. Hun flyttet fordi hun fikk jobb der.»

«Så hun bor her nå?»

Cayden nikket. «Hun har en leilighet i Harold Washington Heights.»

Bob så spørrende på ham. «En Kincaid-eiendom?»

«Jeg prøvde å snakke henne fra det, men hun likte leiligheten, og den ligger i gangavstand til jobben hennes.»

Servitøren kom for å ta opp bestilling, og mens drikkevarene ble servert, snakket de om løst og fast. Cayden fikk noen nysgjerrige blikk, og det ble noen høflige avbrytelser da folk høyt på strå kom bort for å hilse på en av byens mektigste personer. Han var ivrig etter å komme til saken der han satt med et glass ingefærøl og en dundrende hodepine.

Endelig ble maten servert. Bobs holdning endret seg.

«Du kjenner til foreningen?»

Cayden lente seg frem. «Selvfølgelig.»

Alle som var noe kjente til den supereksklusive foreningen, Society of Maʼat. Medlemslisten var som en liste over de mektigste personene i verden.

«Navnet ditt ble nevnt nylig.»

Cayden rynket pannen.

«Slapp av. Det er gode nyheter. Vi tar opp nye medlemmer.»

«Det skjer bare hvert femte år.»

Bob nikket. «Under normale omstendigheter, ja. Dessverre lever vi i en urolig tid. Vi mistet flere nøkkelmedlemmer i løpet av det siste året. Organisasjonen må tilpasse seg, i likhet med resten av verden. Det ble enstemmig vedtatt på årsmøtet at nye medlemmer skulle få innpass. Jeg mente at tiden var inne til å nominere deg.»

Cayden var så forbløffet at han ble sittende og måpe. Da han gjenvant talens bruk, sa han: «Det er en stor ære, Mr. Masters. Jeg vet ikke hva jeg skal si.»

«Handlinger er viktigere enn ord. Filantropi og medmenneskelighet og innsamlinger til gode formål. I tillegg til profesjonell suksess og eksemplarisk vandel og sosial status.»

Cayden nikket, men sa ikke noe.

«Rundt alle de store høytidene arrangerer medlemmene over hele landet store veldedighetstilstelninger. Jeg vil at du skal arrangere en for nasjonaldagen.»

«Jeg?»

Bob smilte beroligende. «Du klarer det.»

«Jeg har deltatt på slike tilstelninger, men jeg vet ikke hvordan …»

«Det er det man har mentorer som meg til. Jeg skal veilede deg, men jeg vil at det skal være du som gjør jobben. Golfturneringer er alltid populært, særlig hvis vi kan holde dem på the Point.»

Cayden slappet av. Golf kunne han klare, og familien Eddington eide praktisk talt golfklubben på Point du Sable. Med deres hjelp kunne han få det til.

«Jeg skal nok få til noe.»

«Ikke bare noe», sa Bob. «På grunn av tilknytningen til foreningen, må det bli den største sommereventen i hele Midtvesten.»

«Jeg skal sette i gang med det samme.»

«Det er den profesjonelle siden av saken. Når det gjelder privatlivet ditt, misliker foreningen skandaler. Alt som skjemmer navnet til et medlem, skjemmer foreningen.»

«Jeg skjønner.»

«Sørg for at du gjør det. Fra nå av må alle områder av livet ditt fremstå plettfritt.»

«Du har mitt ord på at jeg skal oppføre meg ulastelig.»

«Godt. Du får snart et brev og så en telefon. Etter det vil prøvetiden din på nitti dager starte, etterfulgt av avstemmingen under landsmøtet. Se på tilstelningen på nasjonaldagen som din debut inn i det gode selskap.»

Cayden hadde mistet matlysten, men gjorde gode miner til slett spill.

Da han dro innom moren på hjemveien, bekreftet hun at hvis ribbenet ikke var brukket, så var det kraftig forslått. Hun renset kuttet, la på bandasje og sa at han kanskje trengte et par sting. Da han kjørte hjemover, spilte han av talebeskjeden til et anrop han hadde gått glipp av.

«Det er Avery. Jeg vet at du sa at assistenten din skulle ordne alt, men jeg vil høre hvordan det går med deg. Jeg har så dårlig samvittighet for det som skjedde. Jeg ble værende til bilen din var tauet bort og politiet kom. Du får en kopi av skademeldingen i posten. Du har forhåpentlig behandlet det kuttet nå. Du behøver ikke å ringe tilbake. Forsikringsselskapet sa at de skulle ta kontakt. Ta vare på deg selv og ikke vær bekymret. Jeg skal være den mest oppmerksomme sjåføren i byen fra nå av.»

Cayden merket at han smilte mens han lyttet til beskjeden. Men egentlig burde han ha blitt irritert. Merkelig. Han antok at Bobs overraskende nyhet var grunnen til det gode humøret hans. Men innerst inne visste han at det var denne kvinnen. Hvordan kunne noen som gjorde noe så ille mot ham, få ham til å føle seg så glad?

«Jeg kan ikke fatte at han ikke kjente meg igjen.»

To timer etter at hun kom til PDS Medical, og en time inn i søsterens cellegiftbehandling, tenkte Avery fremdeles på Cayden.

«Dere har ikke sett hverandre siden high school. Med tanke på alt som skjedde med Brittany, er det vel like greit …»

«Hva har det med meg å gjøre?»

Lisa sendte lillesøsteren et skrått blikk. «Vi var alle venner den gangen.»

«Og han var en drittsekk.»

«Alt hun sa ble trukket tilbake. Har du glemt det?»

Avery ristet på hodet. «Han slapp vel unna på grunn av familieforbindelsen.»

«Det er mulig.»

«Det er grusomt det han prøvde å gjøre mot henne.»

Lisa hvilte hodet mot puten og smilte trøtt. «Jeg prøver ikke å forsvare ham. Brittany var min venn også. Jeg tenker på hvordan dere møttes. Det var noe som skurret. Er han like kjekk nå?»

Avery tenkte tilbake på hvordan kroppen hadde reagert da Cayden kom ut av bilen. Det var omtrent det samme som hadde skjedd den gangen og hver gang hun så ham siden.

«Enda kjekkere», vedgikk hun før hun kom på at hun hadde tatt en pause fra menn.

Lisa kremtet. «Jeg husker da han og Jake pleide å komme til restauranten. Alle kvinnene stirret på dem, uansett alder.»

«Bortsett fra deg.»

«Jeg var ikke immun. Men han var for ung for meg.»

«Det syntes ikke Brittany.»

«Brittany var guttegal. Cayden var moden for alderen. Han oppførte seg alltid høflig og ga godt med tips selv da han bare var rundt atten. Det var derfor jeg ikke klarte å tro på historien hennes. Hun trakk den tilbake til slutt og flyttet fra byen uten et ord til forklaring. Hun svarte aldri når jeg ringte eller sendte meldinger.»

«Hun svarte aldri meg heller. Hun brøt kontakten med alle og forsvant fra sosiale medier. Hun giftet seg med en rik mann, har jeg hørt.»

«Ja, Frank fortalte meg at hun hadde giftet seg inn i sosieteten i Boston. Fint for henne.»

«Han er medlem av SOMA.»

Lisa himlet med øynene.

Avery smilte og reiste seg. Lisa hadde aldri brydd seg om status, men å være medlem av Society of Maʼat, var så høyt på statusstigen som man kunne komme.

«Du er trøtt.» Lisa nikket idet øynene gled igjen. «Jeg kommer tilbake når du er ferdig.»

«Det trenger du ikke. Frank sendte meg en melding. Han kan hente meg.»

«Måtte han ikke jobbe overtid?»

«Nei, det er i morgen. Han så feil.»

«Ok.» Avery la en hånd bak nakken og vred på hodet.

«Du bør få sjekket nakken.»

«Den er bare litt stiv. Det går bra.» Hun bøyde seg ned og kysset søsteren på kinnet. «Glad i deg. Vi ses.»

Da Avery satte seg inn i bilen og kjørte ut fra parkeringsplassen, lyste det store, røde skiltet til akuttmottaket nede i gaten. Hun burde kanskje få undersøkt nakken. Men så tenkte hun på jobben og sjefen Maggie, som skulle ut i mammapermisjon om tre uker, og slo det fra seg. Tenk om hun ble innlagt? Hun hadde nettopp begynt i jobben. Hun kunne ikke bli borte nå. Hun tenkte på Cayden som hadde vært så oppsatt på å rekke et møte at han nektet å bli undersøkt. Nakken hennes føltes ikke så ille. Hun stoppet ved et apotek og kjøpte en salve, tok en varm dusj og gikk og la seg.

Neste morgen kunne hun knapt bevege seg. Hun famlet etter telefonen på nattbordet, fant den og ringte sjefen.

«Jeg skulle akkurat til å ringe deg», sa Maggie.

«Det høres ut som om du har vært våken en stund.»

«Ja, babyen prøvde å komme tidlig. Det er jammen godt at du ikke ble skadet i den bilulykken i går. Jeg trenger deg her på kontoret nå.»

«Det er noe galt med nakken min. Jeg hadde litt vondt i går, men nå kan jeg knapt røre på hodet.»

Det ble stille i den andre enden.

«Ta det med ro, jeg kommer. Jeg må bare til legen først.»

«Det går ikke, Avery. Jeg er sykmeldt. Jeg er bare her for å hente en del ting så jeg kan jobbe hjemmefra. Jeg har fått beskjed om å holde sengen frem til fødselen. Hvis du ikke kan komme, må jeg ringe …»

«Nei. Jeg kommer.»

Avery bet tennene sammen, rullet seg ut av sengen og gikk på badet. Det hadde tatt henne over et år og flere intervjuer å sikre seg jobben i Point Country Club. Der kunne hun se og bli sett av noen av de mest fremstående forretningsfolkene, idrettsstjernene og kjendisene i hele landet. De som var så heldige å få en jobb der, tviholdt på den. Avery hadde ikke tenkt å la noen steppe inn for henne, ikke engang midlertidig.

En time senere parkerte hun foran klubben og gikk inn. Hun prøvde å gå normalt uten å bevege noe annet enn bena. I tillegg til den stive nakken hadde hun en fryktelig hodepine.

Den neste timen fikk hun så mye informasjon om hva som skulle gjøres at hun ikke fikk tid til å tenke eller kjenne etter hvordan hun hadde det. Hun og Maggie var i gang med å sjekke kalenderen da Maggie fikk en ve. Hun dumpet ned i en stol.

«Å, herregud, går det bra?» utbrøt Avery bekymret.

Maggie peste og skar grimaser. «Jeg må dra», presset hun frem.

«Hvem skal jeg ringe?» spurte Avery.

«Jeg kan … kjøre.»

Avery skjønte at det var umulig. Hun trykket på intercomen og ba assistenten om å komme inn. Og så skjedde alt i rasende fart. Det ble hentet en rullestol og funnet en bakdør. Selv i nødstilfeller som dette var fasaden viktigst. Da Maggie var på plass i bilen til Charlotte og Avery gikk inn igjen, følte hun seg nesten normal. Hun husket at Charlotte hadde nevnt en avtale klokken ett.

Avery så på klokken og sperret opp øynene. Klokken var fem på ett. Det spilte ingen rolle hvem som kom. Hun måtte ta vedkommende imot og vise dem den gjestfriheten klubben var kjent for.

Hun gikk til resepsjonen, og der sto en bredskuldret mann med ryggen til og beundret utsikten over golfbanen.

«God dag», sa hun.

Mannen snudde seg, og Avery skjønte straks at hun var i trøbbel.

«Avery?»

«Cayden Barker.» Hun tok seg raskt sammen og rakte frem hånden. «Vi møtes igjen.»

«Hva gjør du her?» spurte han.

«Jeg jobber her.» Hun så på bandasjen. «Hvordan går det med deg?»

«Bra.» Han rynket pannen og fikk et misfornøyd drag om den fyldige munnen. «Jeg har en avtale med Maggie Sutton. Er du assistenten hennes?»

Avery lot seg ikke merke med fornærmelsen. «Jeg tar meg av eventene som blir holdt her i klubben. Ms. Sutton måtte dra på grunn av en medisinsk krise.»

«Jeg håper det ikke er noe alvorlig?»

«Nei. Ja … Hun er tilbake om tre måneder.»

Cayden så forfjamset på henne.

«Jeg kan forklare mer inne på kontoret. Unnskyld meg et øyeblikk.» Avery gikk bort til resepsjonisten som forsøkte å late som om hun ikke var interessert i Cayden. Hvorfor ble Avery irritert av det flørtende blikket hennes? Det brydde da ikke hun seg om.

Eller gjorde hun det?

«Det kommer en vikar snart. Hvis jeg fremdeles sitter i møtet, kan du ta deg av henne så lenge?»

«Selvfølgelig.»

«Takk.» Hun gikk tilbake til Cayden. «Er du klar?»

«Jeg er her, jeg.»

Hun hørte snevet av misbilligelse i stemmen hans, men ignorerte det. Hun så kanskje kjølig og fattet ut, men innvendig var det fullt opprør. Smerten i nakken hadde bredt seg til armen. I tillegg var hun like forbløffet over å se ham som han var over å se henne, men hun måtte late som om hun var fullstendig uberørt.

Hun gikk foran ham og prøvde å gå så normalt som mulig. De gikk forbi hjørnekontoret til Maggie og videre til hennes mindre kontor. Utsikten her var ikke like spektakulær, men fremdeles imponerende.

«Hvordan går det med deg?» spurte Cayden.

Avery snudde hele kroppen for å svare. «Bare bra. Hvordan det?»

«Du går som om du har vondt i ryggen, og det overrasker meg ikke. Selv om du kjørte i den tanksen …»

«Ha!» Avery tok seg til nakken. «Au! Ikke få meg til å le.»

«Det var litt av en kollisjon. Den nye bilen min ble totalvrak. Det er ikke noe morsomt.»

«Jeg er veldig lei for det. Jeg skulle ønske det var noe mer jeg kunne gjøre.»

Cayden viftet med hånden. «Biler kan erstattes. Jeg kommer over det.»

Hun hentet et nettbrett fra skrivebordet, gikk bort til et bord og gjorde tegn til at han skulle sette seg på en av de to stolene der.

«Jeg vet ikke om du er klar over det, men Maggie venter sitt andre barn. Fødselen er i gang. Det er derfor jeg tar meg av dette møtet. Jeg har ansvaret for det du vil arrangere her.»

«Jeg slipper visst ikke unna deg.»

Avery klarte ikke å tolke tonefallet hans og hevet et bryn.

«Bare tuller. Jeg skulle ikke ha sagt det.»

«Jeg tror at vi sjelden sier ting vi ikke mener, i det minste delvis.» Hun så rett på ham. «Møtet vårt var turbulent, for å si det mildt. Jeg skjønner at du ikke er vennlig innstilt overfor meg, men det skal ikke klubben lide for. Jeg håper at vi kan holde en positiv tone. Hvis du foretrekker å samarbeide med noen andre, kan vi ordne det.»

Hun snakket med en selvsikkerhet hun slett ikke følte. Avery hadde ingen anelse om det var mulig å få noen andre til å overta. Men én ting visste hun med sikkerhet. Hun ville ikke la seg pille på nesen.

Uttrykket hans var lukket da han stirret tilbake på henne. Hun ble nervøs av blikket hans.

«Det er min tur å be om unnskyldning», sa han til slutt. «Det har vært en stressende uke, noen stressende måneder, faktisk. Du fortjener ikke at jeg kommer med spydige bemerkninger. Ulykken er bare delvis grunnen til at jeg er i dårlig humør. La oss starte på nytt. Hei, jeg er Cayden Barker.» Han rakte frem hånden.

Avery så på den store hånden med de lange fingrene og de velpleide neglene. Hun hadde lagt merke til at han hadde store føtter dagen før. Menn med store føtter og hender hadde vanligvis …

«Jeg tenkte på deg i går kveld», sa han og rykket henne ut av tankene. Stemmen hans var sexy. Bemerkningen fikk henne straks tilbake til upassende tanker, som hva som kunne gjøres med store ting om natten.

Brystvortene hennes knoppet seg. «Å?» Hun la armene i kors.

Han mistolket gesten og trodde hun gikk i forsvarsposisjon, så han la raskt til: «Ikke på en dårlig måte. Du virker kjent, men jeg klarer ikke å plassere deg.»

Det er vel fordi du har prøvd å slette den kriminelle fortiden din fra hukommelsen.

Hun svelget, skiftet stilling og sa: «Vi gikk på samme high school.» Hun stålsatte seg mot reaksjonen hans.

«High school. Jøss, det er lenge siden.»

«Vi snakket ikke sammen. Jeg er et par år yngre enn deg.»

«Jaha. Det får meg til å føle meg litt bedre, ellers burde jeg ha kjent deg igjen. Men jeg har ikke holdt kontakten med særlig mange.»

«Gikk du på college etterpå?» spurte hun.

Cayden nikket og strakte bena ut foran seg. Han så litt mer avslappet ut nå. «Northwestern. Jeg tok en bachelor i informatikk.»

«Jobber du i den bransjen?» Hun visste svaret, men spurte likevel.

«Jeg har jobbet i Eddington Enterprise siden jeg var femten.»

«Med vennen din Jake Eddington.»

Han så på henne med smale øyne. «Du vet visst mye om meg.»

«Alle som gikk sammen med deg på skolen, vet at du og Jake var bestevenner som alltid var sammen.»

«Det stemmer.»

«Jeg kan ikke huske at jeg noen gang så den ene uten den andre. Hvordan går det med ham?»

«Bare bra.»

«Er det en event for selskapet du vil arrangere?»

«Nei, men familien skal delta. Jeg vil arrangere en golfturnering til inntekt for et godt formål», forklarte han.

«Har du noen tanker om når det skal skje?» spurte hun i en profesjonell tone.

«Jeg vil invitere folk fra hele landet, så en dato rundt en høytid ville være fint.»

«For neste år?» Avery åpnet nettbrettet og trykket på kalenderen.

«Nei, i år», sa han bestemt.

Avery så raskt opp, men angret med det samme. Hun skar en grimase da smerten ilte nedover ryggen.

«Er du stiv i nakken?» spurte han, reiste seg og kom bort til henne. «Skal jeg hjelpe deg?»

«Hva?» Hun masserte nakken og prøvde å ikke bry seg om at han sto så nær. Hun hadde ikke hatt sex på en stund, og den forrige kjæresten hennes hadde ikke vært særlig god i sengen.

«Jeg kan mye om massasje og stive muskler siden jeg drev med idrett i ungdommen», sa han.

«Ja vel.»

Han la hånden rett under nakken hennes. De lange fingrene var like sterke som hun hadde forestilt seg. Han begynte å massere og løsnet opp de stramme musklene i nakken – og gjorde henne fuktig et visst annet sted. Hun lot hodet falle fremover da han stilte seg rett bak henne og begynte å massere med begge hendene.

«Har du vært hos legen? Musklene er veldig stramme.»

«Ikke ennå», fikk hun frem. Hun bøyde seg enda mer fremover og prøvde å holde tilbake et stønn av nytelse.

«Sånn, ja. Prøv å slappe av.»

Han beveget hendene rytmisk, fant de ømme punktene og presset med tommelen. Det gjorde vondt, men bare et sekund, til presset løsnet muskelen. Hvis han var bare halvparten så flink i sengen som han var til å massere …

Avery trakk seg unna hendene hans. «Takk skal du ha», sa hun. Stemmen lød mer åndeløs enn hun likte. «Det er bedre nå.»

Et megetsigende lite smil kruset seg om munnen hans da han satte seg ned igjen.

«Det hjalp virkelig.» Hun reiste seg og gikk bort til kaffemaskinen. «Er du sikker på at du ikke vil ha en kopp kaffe eller te?»

Eller meg, sa den frekke lille stemmen i hodet.

«Nei takk. Men tilbake til saken. Måten du reagerte på, antyder at det ikke er noe ledig her i sommer.»

«Denne klubben har en av de beste golfbanene i landet. Det er travelt om sommeren, og vi har eventer som er booket for de neste tre årene. Jeg er ganske sikker på at alle helgene er opptatt.»

Avery lot som om hun var opptatt med å lage te. Hun gikk tilbake til bordet, fast bestemt på å bevare kontrollen.

«Fjerde juli eller Labor Day passer bra for de gjestene jeg vil invitere. Hva skal til for å få ryddet unna kalenderen på de datoene?»

«De datoene blir gjerne bestilt lenge i forveien, så det er nesten umulig å flytte dem.»

«Ingenting er umulig.»

Han sa det lavt, nesten som til seg selv. Avery så opp. De uimotståelige øynene boret seg inn i henne. Kroppen reagerte selv om hun ikke ville det. Hun rettet blikket mot nettbrettet igjen for å lete etter første ledige dato. Jo før denne golfturneringen ble fastsatt og overstått, jo raskere kunne hun få denne fristelsen på avstand.

